
ОТГОВОР НА УВЕДОМЛЕНИЕ ЗА ИНВЕСТИЦИОННО ПРЕДЛОЖЕНИЕ (ИП) ЗА „РЕКОНСТРУКЦИЯ НА ВЪЗДУШНА ЛИНИЯ (ВЛ) 110 KV „ПОПИЦА“, С ВЪЗЛОЖИТЕЛ „ЕЛЕКТРОЕНЕРГИЕН СИСТЕМЕН ОПЕРАТОР“ ЕАД


[bookmark: _GoBack]Днес, 07.04.2026 г., във връзка с постъпило в Министерство на околната среда и водите (МОСВ) уведомление по реда на чл. 4, ал. 1 от Наредбата за условията и реда за извършване на оценка на въздействието върху околната среда (Наредбата за ОВОС), с вх. № ОВОС-45/16.03.2026 г., на основание чл. 5, ал. 1 от Наредбата за ОВОС, Ви информираме за следното:
І. По отношение на изискванията на глава шеста, раздел III от Закона за опазване на околната среда (ЗООС):
Съгласно представената в уведомлението информация въздушна линия (ВЛ) 110 kV „Попица“ е въведен в експлоатация през 1960 г. като връзка между п/ст „Бяла Слатина“ и п/ст „Червен бряг“ и е с дължина 26,6 km. 
Предвидено е реконструкцията на ВЛ 110 kV „Попица“ да започне от п/ст „Бяла Слатина“ в посока изток по трасето. По дължината на електропровода има 98 броя стоманобетонни портални стълбове, които са с влошено експлоатационно състояние – напукани, усукани и обрушени, с оголена и корозирала арматура. Мълниезащитното въже е силно корозирало и с множество скъсани нишки. 
Инвестиционното предложение предвижда да бъдат подменени всичките 98 стълба на електропровода, като новите стълбове основно ще бъдат ситуирани на местата на старите, като с цел постигане на по добри технико – икономически показатели някой стълбове са изместени оптимално, по оста на трасето изцяло в съществуващия законен сервитут. Частичната оптимизация при разпределението на стълбовете, повишава надеждността и безаварийната експлоатация на съоръжението, както и сигурността на електрозахранването в региона. Ще се извърши също монтаж на нови фазови проводници и мълниезащитно въже с оптични влакна. Новите стълбове ще бъдат типови стомано-решетъчни, болтова конструкция за две тройки фазови проводници, тип АСО-400 и едно мълниезащитно въже с вградени оптични влакна, тип OPGW. Ще се монтира само една тройка фазови проводници, разположени едностранно, ляво ориентатирани по посока на нарастващите номера на стълбовете. 
Реконструкцията ще се извърши по съществуващото трасе и в рамките на сервитута на съществуващия електропровод, като не се предвижда изменение на трасето извън сервитута, както и на изводните полета в двете насрещни подстанции. Сервитута на ВЛ 110 kV „Попица“ е съществуващ съгласно §26 от Преходни и заключителни разпоредби от Закона за енергетиката, а размерите му са съгласно Наредба № 16 от 2004 г. за сервитутите на енергийните обекти и представлява ивица с широчина 48 m по 24 m от двете страни на оста на линията за земеделски земи, ивица с широчина 28 m по 14 m от двете страни на оста през населени места и селищни образувания и ивица с широчина 36 m по 18 m от двете страни на оста в поземлени имоти в горски територии.
Инвестиционното предложение ще се реализира в землищата на гр. Бяла Слатина, с. Търнак, с. Попица, община Бяла Слатина, област Враца и с. Еница, с. Лепица, с. Чомаковци, гр. Червен бряг, община Червен бряг, област Плевен.
Инвестиционното предложение представлява изменение на предложение по т. 3, буква „б“ - „промишлени съоръжения за пренос на газ, пара и топла вода, пренос на електроенергия по надземни кабели (невключени в Приложение № 1)“ от Приложение № 2 на ЗООС. На основание чл. 93, ал. 1, т. 2 от ЗООС подлежи на процедура по преценяване на необходимостта от извършване на оценка на въздействието върху околната среда (ОВОС).
Предложението засяга територия, контролирана от две РИОСВ (РИОСВ – Враца и РИОСВ – Плевен). Съгласно чл. 93, ал. 2, т. 5 от ЗООС, компетентен орган за преценяване на необходимостта от извършване на ОВОС е министърът на околната среда и водите.
В изпълнение на изискванията на чл. 4а от Наредбата за ОВОС е извършена проверка относно допустимостта на ИП спрямо режимите, определени в действащите План за управление на речните басейни (ПУРБ) 2022-2027 г. и План за управление на риска от наводнения (ПУРН) 2022-2027 г. в Дунавски район за басейново управление.
Съгласно становище на директора на Басейнова дирекция „Дунавски район“ (БДДР) с изх. № ПУ-01-313-1/01.04.2026 г., което Ви предоставяме за съобразяване, ИП е допустимо спрямо ПУРБ и ПУРН в Дунавски район 2022-2027 г.,  при условие, че се спазват мерките и законовите изисквания посочени в становището, в т.ч. спазване на приложимите забрани, ограничения и ограничения при доказана необходимост, съгласно Заповед № СОЗ-255/02.06.2010 г. на директора на БДДР.
Съгласно разпоредбата на чл. 95, ал. 1 от ЗООС и чл. 4, ал. 1 от Наредбата за ОВОС възложителят има задължение да обяви своето инвестиционно предложение на интернет страницата си, ако има такава и чрез средствата за масово осведомяване или по друг подходящ начин. Към уведомлението не е предоставена информация за извършено обявяване на ИП от страна на възложителя.

ІІ. По отношение на изискванията на чл. 31 от Закона за биологичното разнообразие (ЗБР):
След извършена проверка относно местоположението на трасето, в т.ч. и сервитута на електропровод ВЛ 110 kV „Попица“ се установи, че същото не попада в границите на защитени територии по смисъла на Закона за защитените територии, но в южния си край частични засяга защитена зона (Натура 2000 място) по смисъла на Закона за биологичното разнообразие (ЗБР) – BG0001014 „Карлуково“ за опазване на природните местообитания и на дивата флора и фауна, обявена със Заповед № РД-329/31.03.2021 г. на министъра на околната среда и водите (обн., ДВ, бр. 53/2021 г.).
Инвестиционното предложение за „Реконструкция на ВЛ 110 kV „Попица“ подлежи на процедура по преценяване на необходимостта от извършване на ОВОС. В тази връзка предложението попада и в обхвата на чл. 2, ал. 1, т. 1 от Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС), поради което за него следва да бъде извършена оценка за съвместимостта му с предмета и целите на опазване на защитени зони.
При извършената проверка за допустимост по реда на чл. 40, ал. 2 във връзка с чл. 12, ал. 2 от Наредбата за ОС се установи, че ИП е допустимо спрямо режима на защитена зона BG0001014 „Карлуково“, въведен със заповедта за обявяването й.
Въз основа на цялата налична информация за ИП, на основание чл. 40, ал. 3 от Наредбата за ОС и въз основа на критериите по чл. 16 от същата Наредба, преценката за вероятната степен на отрицателно въздействие върху засегнатата защитена зона е, че ИП „Реконструкция на ВЛ 110 kV „Попица“ няма вероятност да окаже значително отрицателно въздействие върху природни местообитания, популации и местообитания на видове, предмет на опазване в посочената защитена зона.


Копие от писмото е изпратено до РИОСВ – Враца, РИОСВ – Плевен, БД „Дунавски район“, община Червен бряг, кметства село Еница, Лепица, Чомаковци; община Бяла Слатина, кметства село Търнак, Попица
/отг. от МОСВ на 06.04.2026 г./

